《沁园春 谢王巨川侍郎以澹游所书扇见惠》
元代·张之翰

四海黄花，文采风流，于今尚存。直澹翁诗句，大羹玄酒，名家书法，流水行云。

泗上青山，枫林丹叶，书破晴空月一轮。余尝见，把君髯摇动，特地精神。

谢君雅意殷勤。便付与同僚更可人。爱紫筠真节，柄才到手，轻罗缟面，影不离身。

纵使当年，石城风起，不怕庾公千丈尘。难忘处，正午天如火，凉满衣巾。

作者简介：（1243—1296）邯郸人，字周卿，号西岩老人。世祖至元末自翰林侍讲学士，知松江府事，有古循吏风。时民苦荒，租额以十万计，因力陈其弊，得以蠲除。有《西岩集》。